ימת אתבסקה

יַמַּת אָתַבַּסְקָה (באנגלית: Lake Athabasca) היא אגם קרחוני במערב קנדה, בצפון הגבול שבין הפרובינציות ססקצ'ואן ואלברטה. הימה משתרעת על פני 7,849 קמ"ר, כשכ-70% ממנה נמצאים בפינה הצפון-מערבית של ססקצואן וכ-30% ממנה נמצאים בפינה הצפון-מזרחית של אלברטה. 

מימיה של הימה מגיעים מנהר אתבסקה ומנהרות נוספים, והם זורמים צפונה דרך נהר ריווייר דה רושה ונהר סלייב למערכת נהר מקנזי, אשר נשפכת בסופו של דבר לים בופור.

 שם הימה 
השם אתבסקה מגיע משפת הקרי, ומשמעותו המקום שבו ישנם צמחים זה אחר זה. תחילה התייחס השם רק לדלתה שנוצרה בסמוך לנהרות פיס ואתבסקה בפינה הדרום-מערבית של האגם. בשנת 1791, כתב פיליפ טרנר, קרטוגרף מטעם חברת מפרץ הדסון, ביומנו: "אדמה ביצתית נמוכה בצד הדרומי עם מעט ערבות גדלות עליה, שממנה הימה באופן כללי שואבת את שמה –אתפיזון – בלשון קרי דרומית, שם שמסמל מרחב כפרי פתוח כמו האגמים עם הערבות והעשב שצומחים על גדתם". פיטר פידלר תיעד במקור את שם הנהר ב-1790 כ"ארבסקה הגדול". לקראת 1801 איות השם התקרב לשם הנוכחי – ימת אתפסקו, ולקראת 1820 התייחס ג'ורג' סימפסון לאגם ולנהר בשם אתבסקה.

 גאוגרפיה 
ימין|ממוזער| אגן הניקוז של נהר מקנזי המראה את מיקומה של ימת אתבסקה מדרום לימת העבדים הגדולה
שטחה של הימה מכסה 7,849 קמ"ר, ובתוספת איים 7,935 קמ"ר. אורכה 283 ק"מ, ורוחבה המרבי 50 ק"מ. עומקה המרבי הוא 124 מ', ונפחה 204 קמ"ק של מים, נתון שמציב אותה כימה הגדולה ביותר ואחת העמוקות ביותר באלברטה ובססקצ'ואן, השמינית בגודלה בקנדה.

פורט צ'יפוויאן, אחד היישובים האירופיים הוותיקים באלברטה, שוכן לחופה המערבי של הימה, היכן שהימה נשפכת לנהר ריווייר דה רושה, בגבולו המזרחי של הפארק הלאומי ווד באפלו. בחלקה המזרחי של הימה ישנה היצרות לרוחב של כקילומטר אחד, בסמוך ליישוב פון דו לאק, אשר נמשכת עד לשפכו של נהר פון דו לאק אל הימה.

יחד עם ימות נוספות, כגון ימת הדובים הגדולה וימת העבדים הגדולה, מהווה ימת אתבסקה שייר של האגם הקרחוני רחב הידיים מק'קונל.

 היסטוריה 
בני האומות הראשונות חיו באזור הימה מזה למעלה מ-2,000 שנה. בעידן סחר הפרוות באמריקה הצפונית, הייתה הימה לנקודת מפנה, מאחר שזוהי הייתה הנקודה המערבית ביותר שבה סירות קאנו יכלו לשוט מן המזרח ולחזור מבלי שהמים יקפאו. היישוב האירופי הראשון על האגם הוא פורט צ'יפוויאן, שנוסד ב-1788 כתחנת סחר של חברת צפון-מערב. מיקומו המקורי היה באולד פורט פוינט, לחופה הדרום-מערבי, ממערב לנהר אולד פורט. בשנת 1798 הועבר פורט צ'יפוויאן למקומו הנוכחי לחופה הצפוני של הימה.

בסתיו 1790 נסעו מלקולם רוס, פיטר פידלר, פיליפ טרנר ואחרים מטעם חברת מפרץ הדסון מקמברלנד האוס לאיל-א-לה-קרוס ולכיוון ימת אתבסקה באביב שלאחר מכן. הם הקימו תחנת סחר לפרווה עבור חברת מפרץ הדסון לחופה הדרום-מערבי של הימה, ממול לפורט צ'יפוויאן. תחנת מסחר זו ננטשה ב-1792. ב-1802 הקימה חברת מפרץ הדסון תחנת מסחר נוספת באי אינגליש שבשפך הימה, אשר נקרא נוטינגהאם האוס, אולם גם זו ננטשה ב-1806. ב-1815 ניסתה חברת מפרץ הדסון להתחרות שוב בחברת צפון-מערב והקימה את פורט ודרברן על פוטייטו איילנד, אולם כאשר התמזגו החברות ב-1821 ננטש גם פורט ודרברן וכל הפעילות הועברת לפורט צ'יפוויאן.

 פיתוח וסביבה 
כריית אורניום וזהב לחופה הצפוני של הימה הביאה להקמתה של יורניום סיטי, שהייתה ביתם של הכורים ומשפחותיהם. בעוד המכרה האחרון נסגר בשנות ה-80 של המאה ה-20, הזיהום בחופיה הצפוניים של הימה כתוצאה מפעולות הכרייה כבר ניכר. גם כריית חולות הזפת של אלברטה הסמוכים תרמה לרמת הזיהום בימה.

ב-31 באוקטובר 2013 אירעה דליפה מאחד מבורות הפסולת של מכרה פחם באלברטה, ובין 600 מיליון ל-1 מיליארד ליטרים של פסולת נשפכו ליובלים של נהר אתבסקה, משם הם זרמו במורד הנהר לאורך למעלה מ-500 ק"מ, עד שהגיעו לימת אתבסקה בסמוך לפורט צ'יפוויאן.

חוליות ימת אתבסקה, החוליות הגדולות ביותר בעולם הפעילות מצפון לקו רוחב 58° צפון, שוכנות בסמוך לחופה הדרומי של הימה בססקצ'ואן. החוליות הוגדרו כפארק פרובינציאלי ב-1992.

בימת אתבסקה 23 מינים של דגים, ונתפסה בה טרוטת האגמים הגדולה בעולם במשקל 46.3 ק"ג.

 ראו גם 
 ימת העבדים הגדולה
 ימת הדובים הגדולה
 הימות הגדולות

 קישורים חיצוניים 

אתבסקה
אתבסקה